Mirziyoyev mustaqil O‘zbekistonning birinchi mudofaa vazirini orden bilan mukofotladi

Bugun, 10 noyabr kuni O‘zbekiston Respublikasining birinchi mudofaa vaziri, iste'fodagi general-polkovnik Rustam Ahmedov 75 yoshni qarshiladi. Yubiley munosabati bilan Mudofaa vazirligi markaziy apparatida tantanali marosim bo‘lib o‘tdi.
Bayram tadbirida O‘zbekiston Respublikasi prezidenti tomonidan yo‘llangan tabrik maktubini O‘zbekiston Prezidenti huzuridagi xavfsizlik kengashi kotibi Viktor Mahmudov o‘qib eshittirdi.
Shuningdek, iste'fodagi general-polkovnik Rustam Ahmedov O‘zbekistonda yashayotgan barcha millat va elatlar vakillari o‘rtasida do‘stlik, o‘zaro hamjihatlik va totuvlikni mustahkamlash ishida erishgan katta yutuqlari, O‘zbekiston xalqining boshqa mamlakatlar xalqlari bilan do‘stlik va har taraflama hamkorligini rivojlantirganligi uchun O‘zbekiston prezidentining farmoniga binoan «Do‘stlik» ordeni bilan mukofotlandi.
Tadbirda O‘zbekiston mudofaa vaziri general-mayor Abdusalom Azizov Rustam Ahmedovga Mudofaa vazirligining esdalik sovg‘alarini topshirdi. 
Tantanali marosimda MDHga a'zo mamlakatlardan vakillar ishtirok etib, yubiley egasini qutlug‘ 75 yosh bilan muborakbod etdilar.
Ana shunday bayram tadbiri Qurolli Kuchlar davlat muzeyida ham o‘tkazildi.
Rustam O‘rmanovich Ahmedov 1943 yilda Farg‘ona viloyatining Bog‘dod tumanida tug‘ilgan. Qo‘qon shahridagi Qishloq xo‘jaligini mexanizatsiyalashtirish va elektrifikatsiyalash texnikumini tamomlagan. 1962—1965 yillar davomida Toshkent oliy tank qo‘mondonlik bilim yurtida tahsil olgan.
Xizmat faoliyati davomida O‘zbekiston Respublikasi mudofaa ishlari bo‘yicha vazir — milliy gvardiya qo‘mondoni (1991 yil), O‘zbekiston mudofaa vaziri (1992—1997 yy.), O‘zbekiston favqulodda vaziyatlar vaziri (1997—1998 yy.) lavozimlarida xizmat qilgan.
2018 yilning yanvar oyida O‘zbekiston prezidenti Shavkat Mirziyoyevning farmoniga asosan, mudofaa vazirining maslahatchisi etib tayinlangan va hozirgi kunda ushbu lavozimda faoliyat ko‘rsatmoqda.